CELEX: 62008TN0041
Language: lv
Date: 2007-02-01 00:00:00
Title: Lieta T-41/08: Prasība, kas celta 2008. gada 1. februārī — Vakakis /Komisija

12.4.2008   
            
            
               LV
            
            
               Eiropas Savienības Oficiālais Vēstnesis
            
            
               C 92/34
            
         Prasība, kas celta 2008. gada 1. februārī — Vakakis/Komisija
   (Lieta T-41/08)
   (2008/C 92/70)
   Tiesvedības valoda — angļu
   Lietas dalībnieki
   
      Prasītājs: Vakakis International — Symvouli gia Agrotiki Anaptixi AE, Atēnas (Grieķija) (pārstāvis — B. O'Connor, Solicitor)
   
      Atbildētāja: Eiropas Kopienu Komisija
   Prasītāja prasījumi:
   
               —
            
            
               atzīt prasību par pieņemamu;
            
         
               —
            
            
               atcelt Eiropas Komisijas 2007. gada 6. decembra nepamatoto lēmumu (publicēts ar Nr. A3 TF TCC(2007)106233) neaicināt uz interviju konsorciju, kuru vada Vakakis International SA, pakalpojumu sniegšanas konkursa procedūras ar numuru EuropeAid/125241/C/SER/CY “Tehniskā palīdzība lauku attīstības politikas atbalstam” ietvaros;
            
         
               —
            
            
               atcelt Eiropas Komisijas 2007. gada 21. decembra lēmumu (publicēts ar Nr. A3 TF TCC(2007)106667), ar kuru tika noraidīts Vakakis International SA iesniegtais piedāvājums, pamatojoties uz to, ka tas neatbilda tehniskajām prasībām;
            
         
               —
            
            
               saskaņā ar Pirmās instances tiesas Reglamenta 65. panta b) punktu pieprasīt Komisijai iesniegt attiecīgos dokumentus saistībā ar novērtēšanas komitejas, kas tika izveidota EuropeAid/125241/C/SER/CY konkursa procedūras ietvaros iesniegto pieteikumu izvērtēšanai, kā arī pretendentu saraksta izveidei, darbību;
            
         
               —
            
            
               izdot citus rīkojumus, kurus Pirmās instances tiesa uzskatītu par nepieciešamiem;
            
         
               —
            
            
               piespriest Komisijai atlīdzināt tiesāšanās izdevumus.
            
         Pamati un galvenie argumenti
   Prasītājs apgalvo, ka Komisijas 2007. gada 6. decembra vēstule, ar kuru prasītājs tika informēts par to, ka viņš netiks aicināts uz interviju, ir uzskatāms par lēmumu, kurš nav pienācīgi pamatots, tādējādi pārkāpjot EKL 253. pantu. Turklāt prasītājs norāda, ka šis posms ir būtiska konkursa procedūras sastāvdaļa, uz kuru būtu jāaicina visi pretendenti, arī tie, kuri neatbilst nepieciešamajiem tehniskajiem standartiem, lai saglabātu konkurences apstākļus. Turklāt prasītājs norāda, ka minētais lēmums ir juridiski neprecīzs, jo tas ir pamatots ar neatbilstību administratīviem kritērijiem, nevis ar neatbilstību pieprasītajiem tehniskajiem standartiem. Saskaņā ar prasītāja teikto tas uzskatāms par Komisijai piedāvājumu novērtēšanas procedūras ietvaros uzticēto pilnvaru nepareizu izmantošanu.
   Papildus, attiecībā uz iepriekš minēto lēmumu un 2007. gada 21. decembra lēmumu prasītājs norāda, ka tie neatbilst Praktiskajiem norādījumiem līgumu slēgšanas procedūrām EK ārējo darījumu ietvaros. Visbeidzot, prasītājs norāda, ka Komisijas 2007. gada 21. decembra lēmuma mērķis bija attaisnot agrāk pieņemtu nepamatotu lēmumu, ar kuru prasītājs tika izslēgts no konkursa procedūras, tādēļ tas ir juridiski neprecīzs.